Skond kalkoli li qed isiru, jekk is-Serie A jkollu jieqaf jew inkella jiġi sospiż għal kollox, AC Milan jinżlu sew fil-klassifika saħansitra wara Hellas Verona u Parma b’Lecce, SPAL u Brescia li jiġu relegati. Hekk kif il-Ligue 1 Franċiża ġiet dikjarata sospiża għal kollox, stqarrija uffiċjali mill-istess assoċjazzjoni qalet li l-klassifika finali tat-timijiet se tiġi kkalkulata skont il-punti miksuba minnhom tul il-kors tal-istaġun. Jekk l-istess sistema tiġi applikata għas-Serie A, calciofinanza.it ikkalkulat li l-aqwa erba’ timijet jibqgħu mhux mibdula u dawn ikunu Juventus, Lazio, Inter u Atalanta li għalhekk jikkwalifikaw għall-UEFA Champions League. Mill-banda l-oħra, Roma u Napoli jidħlu fil-UEFA Europa League filwaqt li s-seba’ post għad irid jiġi kkunsidrat. F’dan il-każ Verona u Parma għandhom 35 punt minn 25 logħba filwaqt li Milan ġabru 36 punt minn 26 logħba. F’dawn il-jiem, se jiġi evalwat x’għandu jsir minħabba li l-pandemija tal-Covid-19 għadha tikkawża inċertezza kbira.